b'\n_START_ARTICLE_\nProstaglandinai\n_START_PARAGRAPH_\nProstaglandinai \xe2\x80\x93 hormonai, biologi\xc5\xa1kai labai aktyv\xc5\xabs junginiai, kuri\xc5\xb3 esama ne tik \xc5\xbemogaus, bet ir kit\xc5\xb3 gyv\xc5\xabn\xc5\xb3 organizme bei augaluose. I\xc5\xa1 prad\xc5\xbei\xc5\xb3 buvo manoma, kad juos gamina tik prostata, d\xc4\x97l to buvo parinktas toks j\xc5\xb3 pavadinimas. Yra apie 20 nat\xc5\xabrali\xc5\xb3 prostaglandin\xc5\xb3. Ypa\xc4\x8d daug j\xc5\xb3 yra spermoje ir vaisiaus vandenyse, gimdos endometriume (gleivin\xc4\x97je), galvos ir nugaros smegenyse, skydliauk\xc4\x97je; ma\xc5\xbei kiekiai yra riebaliniame audinyje, antinks\xc4\x8diuose, kiau\xc5\xa1id\xc4\x97se, skrandyje, \xc5\xbearnyne ir kt. Prostaglandin\xc5\xb3 koncentracija labai padid\xc4\x97ja art\xc4\x97jant ovuliacijai, o m\xc4\x97nesini\xc5\xb3 metu jie pasiekia maksimum\xc4\x85 gimdos gleivin\xc4\x97je. Be to, kai kuri\xc5\xb3 prostaglandin\xc5\xb3 koncentracija padid\xc4\x97ja progesterono sekrecijos metu, bet suma\xc5\xbe\xc4\x97ja pirmojoje moters ciklo faz\xc4\x97je. Per didel\xc4\x97 arba per ma\xc5\xbea j\xc5\xb3 koncentracija gali sukelti kai kuriuos m\xc4\x97nesini\xc5\xb3 sutrikimus arba nevaisingum\xc4\x85.\n_START_SECTION_\nFunkcija\n_START_PARAGRAPH_\nPagrindinis prostaglandin\xc5\xb3 biologinis poveikis \xe2\x80\x93 jie skatina lygi\xc5\xb3j\xc5\xb3 raumen\xc5\xb3 susitraukimus, ypa\xc4\x8d gimdos ir kiau\xc5\xa1intaki\xc5\xb3. Jie taip pat dalyvauja \xc4\xafvairiose dauginimosi sistemos grandyse, turi \xc4\xaftakos spermatozoid\xc5\xb3 judrumui bei kiau\xc5\xa1ial\xc4\x85st\xc4\x97s jud\xc4\x97jimui kiau\xc5\xa1intakiu. Prostaglandin\xc5\xb3 stoka yra susijusi su nepakankamais raumen\xc5\xb3 susitraukimais gimdymo metu, per ilgu n\xc4\x97\xc5\xa1tumu, o perteklius gali s\xc4\x85lygoti savaimin\xc4\xaf persileidim\xc4\x85 ir per ankstyv\xc4\x85 gimdym\xc4\x85. Tod\xc4\x97l \xc5\xa1ie hormonai yra naudojami aku\xc5\xa1erijoje siekiant optimizuoti su gimdymu susijusius procesus.'